遊籍田
作者：周端臣
朝代：宋

paragraphs: 國典斯爲重，親耕示不輕。
詔涓正月吉，躬率百僚行。
奉禮儀脩獻，司農器具呈。
儲胥嚴武備，鹵簿肅文明。
北闕班春早，東郊賀雨晴。
青壇晨氣潤，紫陌曉寒清。
玄武移天仗，鈎陳出帝城。
停雲依別殿，翔鳥避行營。
十二蒼龍駕，三千白虎兵。
園花迎翠輦，田柳拂霓旌。
少皡陳圭瓚，先農薦特牲。
紺轅縈黛耜，蒼佩映朱絃。
俯講三推禮，祗勤萬乘情。
艱難均土庶，次第及公卿。
海寓瞻秋稔，山川慶禮成。
豈惟知稼穡，况乃奉粢盛。
祈歲稽豳雅，因時昉舜耕。
顧嚴天下勸，非侈國人榮。
芸史觀先烈，桑樞歎晚生。
何當蕆熙事，夷夏頌隆平。